PSL ขายเรือ 1 ลำ มูลค่า 1.45 ล้านเหรียญฯ ตามแผนลดอายุกองเรือ
PSL ขายเรือ 1 ลำ มูลค่า 1.45 ล้านเหรียญฯ หรือประมาณ 50.75 ลบ. ณ ค่าเงินบาทล่าสุด ซึ่งเป็นไปตามแผนลดอายุกองเรือ
8 ก.พ. 2559

บริษัท พรีเชียส ชิพปิ้ง จำกัด (มหาชน) หรือ PSL ระบุว่า บริษัท พรีเชียส ไดมอนด์ส จำกัด ซึ่งเป็นบริษัทย่อยได้ขายเรือบรรทุกสินค้าแห้งเทกองจำนวน 1 ลำ คือเรือศรัณยา นารี โดยได้ลงนามในหนังสือบันทึกข้อตกลงซื้อขายเรือกับผู้ซื้อเมื่อวันที่ 28 ม.ค.ที่ผ่านมา มีราคาขายเรือเป็นเงิน 1.45 ล้านเหรียญสหรัฐ ซึ่งเป็นราคาตลาด โดยได้มีการส่งมอบเรือเมื่อวันที่ 5 ก.พ.ที่ผ่านมา
สำหรับเรือดังกล่าว เป็นเรือบรรทุกสินค้าแห้งเทกอง ขนาดระวางบรรทุก 28,583 เดทเวทตัน ซึ่งสร้างขึ้นเมื่อปี 2534 การขายเรือครั้งนี้เป็นไปตามนโยบายการปรับลดอายุเฉลี่ยของกองเรือ โดยการซื้อเรือที่มีอายุน้อยกว่าและขนาดใหญ่กว่า ซึ่งบริษัทได้ขายเรือเนื่องจากมีอายุมาก